Kaliforniya universiteti rektori talabalardan qochish uchun zaxira chiqish joyini qurdirdi

Berklidagi Kaliforniya universiteti rektori Nikolas Dyorks talabalarning ommaviy namoyishlari chog‘ida qochish uchun zaxira chiqish joyini qurdirdi. Uning barpo etilishi o‘quv yurtiga 9 ming dollarga tushdi, deya xabar beradi Tjournal.

Universitet ma’muriyati binosidagi favqulodda chiqish joyi iyulda paydo bo‘ldi. Uning o‘rnatilishiga 2015-yil aprelida talabalar rektor ofisi yaqinida o‘tirgan holda norozilik namoyishi uyushtirgani sabab bo‘ldi. O‘z navbatida, universitet talabalari assotsiatsiyasi rektorning xatti-harakatini tanqid qilib, o‘quv yurtida norozilik namoyishlari uzoq tarixga ega bo‘lsa-da, ular biror marotaba zo‘ravonlik bilan tugamaganini eslatib o‘tdi.
O‘quv yurti vakillariga ko‘ra, chiqish joyi rektor emas, xodimlar iltimosiga binoan tashkil etildi va gap bor-yo‘g‘i oddiy zaxira eshigi haqida ketmoqda.